Skoolhoof vas ná 'aanranding' op video | Maroela Media
'n 62-jarige skoolhoof het Woensdag in die Dewetsdorp-landdroshof verskyn op aanklag van aanranding, nadat 'n video van verlede jaar onlangs aan die lig gekom het.
Brig. Motantsi Makhele, woordvoerder van die polisie, sê in 'n verklaring Isak Johannes Joubert, hoof van die Jimmie Roos-skool, het hom aan die polisie oorgegee. Hy het intussen in die hof verskyn en is op waarskuwing vrygelaat.
Tate Makgoe, Vrystaatse LUR vir onderwys, het bevestig dat Joubert intussen ook as skoolhoof geskors is.
Maroela Media het vroeër berig 'n politieke party het 'n saak van aanranding by die Dewetsdorp-polisiestasie aanhangig gemaak nadat hulle die beeldmateriaal onder oë gehad het. Die beeldmateriaal is na bewering op 16 Augustus verlede jaar opgeneem.
Luidens die polisie kan daar in dié beeldmateriaal gesien word hoe 'n man omstreeks 22:19 by 'n vertrek ingaan, waar verskeie leerders lê en slaap. Die man rand dan 'n tienerseun gewelddadig aan.
Volgens Makhele dui 'n voorlopige ondersoek daarop dat daar dié betrokke dag 'n betoging by die skool was, waartydens Joubert aangeval is. Die plaaslike polisie is daarna na die skool ontbied om die situasie te ontlont. Dié gebeure het moontlik aanleiding gegee tot die beweerde aanranding later die aand.
Makhele sê ander video's wat die betrokke dag geneem is, is sedertdien by die polisie ingedien.
Joubert sal na verwagting weer 24 Maart in die hof verskyn.
Wat my bekommer is die feit dat daar kameras in die kamers is..wat van die kinders wat uit en aantrek..dan word dit nog opgeneem ook..dit grens mos aan kinderpornografie of sit ek nou die spreekwoordelike pot mis
Lyk soos 'n tronkskool.
Ai tog sal ons nooit leer nie.!!!! Nou het hy moeilikheid wat onnodig was.
Dalk het van die belhamels wat vroeĕr amok gemaak en hom aangerand het in die kamer geslaap. Ongelukkig is hierdie bloedjies kroonwild en het hierdie ou nou baie probleme.